SKRIFTLIG FORESPØRGSEL E-2208/00

af Paulo Casaca (PSE) til Kommissionen

(3. juli 2000)

Om: Forvisning af europæiske borgere fra USA og Canada

I USA og Canada lever der et meget stort samfund, som oprindelig stammer fra Azorerne, og hvoraf mange beholdt deres portugisiske nationalitet, selv om de er født på amerikansk område.

I medfør af den amerikanske udvisningslov fra 1996 forvises automatisk udlændinge fra USA, som er blevet dømt for strafbare handlinger lige fra de groveste former for forbrydelser til almindelige færdselssynder. I marts afsagde den amerikanske Højesteret en dom, hvorefter denne lov ikke har tilbagevirkende kraft for forbrydelsessager, som er blevet pådømt inden 1996. Denne dom løser imidlertid ikke problemerne for de borgere, der allerede er blevet udvist, eller for dem, der i øjeblikket afsoner en straf i nordamerikanske fængsler. Den canadiske lovgivning svarer til den amerikanske.

De regionale myndigheder på Azorerne har fået meddelelse om, at henholdsvis 307 personer vil blive forvist fra USA og 87 fra Canada til Azorerne, men i virkeligheden kan det dreje sig om mange flere, idet de amerikanske myndigheder ikke altid adviserer de portugisiske konsulære myndigheder, som heller ikke altid underretter de regionale myndigheder på Azorerne.

På Azorerne og i Massachusetts især har pressen berettet om de ofte dramatiske konsekvenser af disse forvisninger: et alarmerende omfang af selvmord, opløste familier, personer, der stammer fra typiske bymiljøer og ikke taler portugisisk, og som bliver henvist til små landmiljøer på Azorerne og forbliver socialt stemplet som følge af forvisningen osv.

Den 14. maj arrangerede Women's Immigrant Support Group en demonstration og protestmarch mod denne lov i New Bedford, Massachusetts. Nogle amerikanske kongresmedlemmer, herunder Barney Frank og senator Patrick Kennedy, har også kritiseret loven.

De regionale myndigheder på Azorerne forsøger nu inden for deres beføjelser og muligheder at skaffe hjælp til de forviste, navnlig gennem undervisning i portugisisk, uddannelsesprogrammer, rehabilitering og resocialisering.

Vil Kommissionen på denne baggrund tage nogen initiativer i henhold til EU-traktatens artikel 2 med henblik på at forbedre disse europæiske borgeres situation?

Svar afgivet på Kommissionens vegne af Christopher Patten

(11. september 2000)

Kommissionen er bekendt med problemet i forbindelse med de udvisninger, som de amerikanske myndigheder foretager på grundlag af 1996-udvisningsloven (Illegal Immigration Reform And Immigration Responsibility Act (IIRAIRA)).

Denne udvisningslovs negative virkninger på EU-borgere er blevet drøftet med medlemsstaterne i Rådets arbejdsgruppe vedrørende konsulære spørgsmål, og taget op over for USA's regering. På et møde i gruppen i marts 2000 meddelte det amerikanske indvandrings- og naturaliseringskontor at udvisningsloven som den var formuleret kun gav et meget lille spillerum for fleksibilitet.

Medlemsstaterne og Kommissionen gav udtryk for deres bekymring over, at udvisningslovens nuværende bestemmelser kunne give anledning til umenneskelig situation, som den amerikanske lovgivende forsamling ikke havde tilsigtet. Der var således behov for ændring af loven i dens nuværende udformning, og EU tilskyndede Kongressen til at tage loven op til ny behandling. En fornyet behandling af loven kan imidlertid blive forsinket af præsidentvalget i Amerika.

Kommissionen har fået meddelelse om, at den portugisiske regering i afventning her har indgået en protokol med USA om nye procedurer i forbindelse med udvisning af portugisiske statsborgere.